CELEX: E2015P0029
Language: et
Date: 2015-12-10 00:00:00
Title: EFTA kohtult nõuandva arvamuse saamise taotlus, mille Hæstiréttur Íslands esitas 10. detsembril 2015 seoses kohtuasjaga Sorpa bs vs. konkurentsiamet (kohtuasi E-29/15)

22.12.2016   
            
            
               ET
            
            
               Euroopa Liidu Teataja
            
            
               C 480/8
            
         EFTA kohtult nõuandva arvamuse saamise taotlus, mille Hæstiréttur Íslands esitas 10. detsembril 2015 seoses kohtuasjaga Sorpa bs vs. konkurentsiamet
   (kohtuasi E-29/15)
   (2016/C 480/10)
   Islandi ülemkohus (Hæstiréttur Íslands) esitas oma 10. detsembri 2015. aasta kirjas, mis registreeriti kohturegistris 10. detsembril 2015, EFTA kohtule nõuandva arvamuse taotluse kohtuasjas Sorpa bs vs. konkurentsiamet; arvamust taotleti järgmistes küsimustes:
   
               1.
            
            
               Kas EMP lepingu osalisriigis asuv omavalitsus, kes teostab oma haldusalas jäätmekäitlust kooskõlas direktiivide 75/442/EMÜ, 1999/31/EÜ ja 2000/76/EÜ sätetega, on ettevõtja nimetatud lepingu artikli 54 tähenduses? Seoses sellega küsib kohus, kas selle küsimuse vastamisel on tähtsust järgneval: a) Et vastavalt asjaomase lepinguosalise õigusaktidele kuulub jäätmekäitlus omavalitsuste seadusega määratud kohustuste hulka. b) Et jäätmekäitluse valdkonnas võib esineda konkurents lepinguosalise õiguse raames asutatud era- ja avalik-õiguslike üksuste vahel. c) Et lepinguosalise õigusaktides nähakse ette, et omavalitsus ei tohi kõnealuses valdkonnas nõuda suuremat tasu kui see on vajalik jäätmekäitluse ja sellega seotud tegevuse kulude katmiseks.
            
         
               2.
            
            
               Kui esimesele küsimusele vastatakse eitavalt, kas sama kehtib kahe või enama omavalitsuse moodustatud kooperatiivettevõtja suhtes, kes tegeleb jäätmekäitlusega nende omavalitsuste aladel?
            
         
               3.
            
            
               Kas hinnates, kas EMP lepingu artikkel 54 kehtib omavalitsuse või kooperatiivettevõtja puhul, on tähtsust sellel, et asjaomase lepinguosalise õigusaktid sisaldavad sätteid, mis lubavad avalik-õiguslikel asutustel kõnealuse tegevusega tegeleda või neid selleks kohustavad? Kas EMP lepinguga on kooskõlas see, kui lepinguosaline jätab õigusakti abil avalik-õiguslike üksuste teatavad tegevusalad konkurentsiseaduse kohaldamisalast välja?
            
         
               4.
            
            
               Kas omavalitsusi, kes on küsimuses 2 osutatute sarnaste kooperatiivettevõtjate omanikud, võib lugeda selliste ettevõtjate äripartneriks EMP lepingu artikli 54 lõike 2 punkti c tähenduses? Ja kui võib, siis kas omanikele võimaldatav hinnaalandus, mida ei võimaldata muudele isikutele, kujutab endast muude isikute ebasoodsasse olukorda asetamist sama sätte tähenduses?